Twee gevonnis vir wrede dubbelmoord in MemelVan links is Viv Viviers, Thea du Plooy, Eric Oosthuizen en Charlotte Viviers. Die foto is in 2008 geneem. Foto: Verskaf Phaladi Shuping, woordvoerder van die Nasionale Vervolgingsgesag (NVG), het gesê regter Jake Moloi het Sabelo Mlungisi Xaba (27) en Patrick Simphiwe Mofokeng (23) tot ŉ bykomende 15 jaar tronkstraf gevonnis vir roof met verswarende omstandighede, 15 jaar vir die besit van ŉ ongelisensieerde vuurwapen en vyf jaar vir die onwettige besit van ammunisie. Xaba en Mofokeng het op 20 Oktober 2015 van Newcastle na Memel gery en omstreeks 18:00 by Charlotte en haar man, Viv, se huis ingebreek. Charlotte en Oosthuizen, ŉ familielid, was alleen tuis. Xaba en Mofokeng het hulle vasgebind en hul monde en neuse bedek. Oosthuizen en Charlotte het versmoor. Charlotte is ook erg gemartel om die kluis se sleutels te gee. Viv het omstreeks 18:15 by die huis gekom. Hy is ook vasgebind en aangerand. Die huishulp het Woensdagoggend op die gru-toneel afgekom toe sy vir werk aangemeld het. Viv het die wrede aanval oorleef en is vir mediese behandeling geneem. “Hulle het hom met messe in sy bene gesteek en met plastiek op sy maag gebrand. Hy het ook erge kneusplekke opgedoen soos hulle hom op en af in die huis gesleep het,” het Thea du Plooy, ŉ familievriend, destyds aan Maroela Media gesê. Xaba en Mofokeng het met R45 000 se kontant en vier vuurwapens in Viv se bakkie gevlug. Hy is op 25 Oktober 2015 in hegtenis geneem. Mofokeng is eers in September vanjaar aangekeer. Xaba het tydens die verhoor aangevoer hulle het beplan het om by die huis in te breek. Hy het gesê Mofokeng is in die huis in terwyl hy buite gewag het. Mofokeng het egter aangevoer albei van hulle is die huis in. Die staatsaanklaer, adv. Moseme Lecoe, het die swaarste straf vir Xaba en Mofekeng gevra, aangesien hulle die aanval beplan het en geen genade aan hul slagoffers betoon het nie. “Selfs nadat hulle die geld gesteel het, was hulle nie tevrede nie en het hulle Eric en Charlotte laat versmoor. Net lewenslange tronkstraf is ŉ gepaste vonnis,” het hy aangevoer. Die NVG het die vonnis verwelkom.